Yksi ihminen altistui savulle, mutta pommista ei aiheutunut suuria vahinkoja.

Länsi-Uudenmaan poliisilaitos on käynnistänyt esitutkinnan aikaisemmin päivällä tehdyn Talvivaaraan kohdistuneen savupommi-iskun vuoksi.

Talvivaaran Espoossa sijaitsevan pääkonttorin aulatiloihin heitettiin savupommi. Poliisi tutkii tekoa epäiltynä pahoinpitelynä ja vahingontekona.

Poliisin mukaan yksi ihminen altistui savulle, mutta savusta ei aiheutunut merkittävää vahinkoa.

Epäiltyjä tekijöitä on kolme. He poistuivat paikalta nopeasti, eikä poliisi ole toistaiseksi saanut epäiltyjä kiinni.

Yle Uutisten tietojen mukaan poliiseja nähtiin iskun jälkeen kiertämässä myös läheisten taloyhtiöiden pihoissa.

Poliisi pitää mahdollisena, että tapaus liittyy samoihin aikoihin Helsingissä käynnissä olleeseen Talvivaaran yhtiökokoukseen ja sen yhteydessä järjestettyyn mielenosoitukseen. Mitään vaihtoehtoja ei kuitenkaan suljeta vielä pois.

Aulaa hallinnoi toimistohotellia pyörittävä yritys. Itse Talvivaaran toimitiloihin isku ei yltänyt.

Talvivaara järjesti perjantaina ylimääräisen yhtiökokouksen Helsingissä. Yhtiötä hiillostettiin kokouksessa odotetusti sen kaivoksen ympäristötilanteesta. Talvivaaralta muun muassa vaadittiin riippumatonta selvitystä kaivoksen ympäristövaikutuksista.